Jungtinis projektas Nr. XIVP-182(3)

(sujungti projektai Nr. XIVP-182 ir Nr. XVP-37)

LIETUVOS RESPUBLIKOS SEIMAS

STATUTAS

DĖL LIETUVOS RESPUBLIKOS SEIMO STATUTO NR. I-399 155 STRAIPSNIo PAKEITIMO

2025 m. d. Nr.

Vilnius

1 straipsnis. 155 straipsnio pakeitimas

Pakeisti 155 straipsnį ir jį išdėstyti taip:

„155 straipsnis. Garantijos nutrūkus Seimo nario įgaliojimams

1. Nutrūkus Seimo nario įgaliojimams Konstitucijos 63 straipsnio 1 ir 6 punktuose numatytais atvejais, buvęs Seimo narys turi teisę Lietuvos Respublikos valstybės tarnybos įstatymo nustatyta tvarka atkurti valstybės tarnautojo statusą.

2. Nutrūkus Seimo nario įgaliojimams Konstitucijos 63 straipsnio 1 ir 4 punktuose numatytais atvejais, buvusiam Seimo nariui išmokama išeitinė išmoka. Buvusiam Seimo nariui išmokama tiek vidutinių mėnesinių Seimo nario atlyginimų dydžio išeitinė išmoka, kiek metų iš eilės jis buvo Seimo nariu, bet ne mažesnė kaip 2 ir ne didesnė kaip 6 vidutinių mėnesinių Seimo nario atlyginimų dydžio išeitinė išmoka. Jeigu asmuo Seimo nariu buvo nepilnus kadencijos metus, tai šiame straipsnyje didesnės negu 6 mėnesių trukmės laikotarpis laikomas pilnais kadencijos metais. Išeitinė išmoka nemokama, jeigu Seimo narys vėl išrenkamas Seimo nariu kitai kadencijai arba Seimo kadencijos laikotarpiu įsiteisėjusiu teismo nuosprendžiu yra pripažintas kaltu dėl nusikalstamos veikos padarymo ir (ar) Konstitucinio Teismo pateiktoje išvadoje yra konstatuota, kad šis Seimo narys yra šiurkščiai pažeidęs Konstituciją ir sulaužęs priesaiką.

3. Kai Seimo nario įgaliojimai nutrūksta Konstitucijos 63 straipsnio 1 punkte numatytu atveju, šio straipsnio 2 dalyje nustatytos išmokos pirmoji dalis, lygi vieno vidutinio mėnesinio Seimo nario atlyginimo dydžiui, išmokama paskutinę Seimo nario įgaliojimų dieną. Likusi buvusiam Seimo nariui priklausanti išeitinės išmokos dalis pradedama mokėti praėjus mėnesiui nuo šios išmokos mokėjimo pagrindo atsiradimo dienos ir mokama kas mėnesį lygiomis dalimis. Išeitinė išmoka už praėjusį mėnesį išmokama ne vėliau kaip per 5 darbo dienas.

4. Jeigu šio straipsnio 3 dalyje nurodytos išmokos mokėjimo laikotarpiu buvęs Seimo narys vėl tampa Seimo nariu, šios išmokos mokėjimas jam nutraukiamas. Šio straipsnio 3 dalyje nurodytos išmokos mokėjimas taip pat nutraukiamas, jeigu buvęs Seimo narys pradeda dirbti pagal darbo sutartį ar kitu darbo santykiams prilygintų teisinių santykių pagrindu ir jo mėnesinis darbo užmokestis yra lygus likusios išeitinės išmokos mėnesinei daliai ar didesnis už šią dalį. Jeigu šios išmokos mokėjimo nutraukimo pagrindas atsiranda ne pirmą mėnesio dieną, išeitinė išmoka mokama tik už to mėnesio dienas, esančias iki šių aplinkybių atsiradimo dienos.

5. Jeigu šio straipsnio 3 dalyje nurodytos išmokos mokėjimo laikotarpiu buvęs Seimo narys pradeda dirbti pagal darbo sutartį ar darbo santykiams prilygintų teisinių santykių pagrindu ir jo nustatytasis mėnesinis darbo užmokestis yra mažesnis už likusios išeitinės išmokos mėnesinę dalį, likusios išeitinės išmokos mėnesinės dalys sumažinamos iki šios išmokos ir asmens nustatytojo mėnesinio darbo užmokesčio skirtumo. Jeigu šios išmokos sumažinimo pagrindas atsiranda ne pirmą mėnesio dieną, nesumažinta išeitinė išmoka mokama tik už to mėnesio dienas, esančias iki šių aplinkybių atsiradimo dienos.

6. Išeitinės išmokos gavėjas arba jo teisėtas atstovas privalo pranešti Seimo kanceliarijai apie atsiradusias šio straipsnio 4 ir 5 dalyse nurodytas aplinkybes per 5 darbo dienas nuo šių aplinkybių atsiradimo dienos. Jeigu apie nurodytas aplinkybes laiku nepranešama ir dėl to permokama išeitinė išmoka, permokėta suma turi būti grąžinama. Negrąžinta permokėta suma išieškoma Lietuvos Respublikos civilinio proceso kodekso nustatyta tvarka.

7. Buvusiam Seimo nariui mirus, išeitinės išmokos dalis, priklausanti buvusiam Seimo nariui už tą mėnesį, kurį jis mirė, bet neišmokėta iki jo mirties dienos, išmokama jo įpėdiniams, pateikusiems paveldėjimo teisės liudijimą, pagal jiems priklausančią paveldėjimo dalį.

8. Nutrūkus Seimo nario įgaliojimams Konstitucijos 63 straipsnio 2 punkte numatytu atveju, jo šeimos nariams išmokama šio straipsnio 2 dalyje nurodyto dydžio išmoka.“

2 straipsnis. Statuto įsigaliojimas

Šis statutas įsigalioja 2025 m. gegužės 15 d.

Seimo Pirmininkas